Keywords

Summary



Keywords

1. Õigusaktide ühtlustamine – Väikelaevad – Direktiiv 94/25

(Euroopa Parlamendi ja nõukogu direktiiv 94/25, artikli 2 lõige 2 ja direktiiv 2003/44)

2. Kaupade vaba liikumine – Koguselised piirangud – Samaväärse toimega meetmed – Keeld kasutada jette väljaspool selleks kindlaks määratud veeteid – Lubatavus – Põhjendatus – Tingimused

(ELTL artiklid 34 ja 36)

3. Õigusaktide ühtlustamine – Tehnilistest standarditest ja eeskirjadest ning infoühiskonna teenuste eeskirjadest teatamise kord – Direktiiv 98/34

(Euroopa Parlamendi ja nõukogu direktiiv 98/34, artikli 8 lõige 1)

Summary

1. Direktiiv 94/25 väikelaevu käsitlevate liikmesriikide õigus- ja haldusnormide ühtlustamise kohta, mida on muudetud direktiiviga 2003/44, ei välista selliseid siseriiklikke õigusnorme, mis keskkonnakaitse huvides keelavad jettide kasutamise väljaspool selleks kindlaks määratud veeteid.

(vt punktid 33, 34, 40, resolutsiooni punkt 1)

2. ELTL artiklid 34 ja 36 ei välista selliseid siseriiklikke õigusnorme, mis keskkonnakaitse huvides keelavad jettide kasutamise väljaspool selleks kindlaks määratud veeteid, tingimusel et:

– pädevad riiklikud ametivõimud on kohustatud võtma ettenähtud rakendusmeetmed, et määrata kindlaks väljaspool avalikke laevatatavaid veeteid asuvad veekogud, kus jettide kasutamine on lubatud;

– need riiklikud ametivõimud on tegelikult kasutanud neile selleks antud pädevust ning määranud kindlaks siseriiklikus määruses sätestatud tingimustele vastavad veekogud ning

– sellised meetmed võetakse mõistliku tähtaja jooksul arvates selle õigusnormi jõustumisest.

Liikmesriigi kohtu ülesanne on kontrollida, kas need tingimused on täidetud, võttes arvesse järgmisi asjaolusid. Mis puudutab esimest tingimust, siis vastavalt siseriiklikele õigusnormidele on pädevad riiklikud ametivõimud kohustatud võtma vastu sätted, et määrata kindlaks veekogud, mis asuvad väljaspool avalikult laevatatavaid veeteid ja kus jettide kasutamine on lubatud. Mis puudutab teist tingimust, siis on siseriikliku kohtu ülesanne teha kindlaks, kas on võimalik mõistlikult leida, et otsus jettide kasutamise lubamise kohta teatavail veekogudel määrab kindlaks kõik kõne all olevas piirkonnas asuvad veekogud, mis vastavad siseriiklikus määruses sätestatud tingimustele. Kuna jettide kasutamist veekogudel, mis vastavad nimetatud tingimustele, saab pidada tegevuseks, mis ei põhjusta ohtu või ei too kaasa lubamatuid keskkonnahäiringuid, siis tuleb leida, et igasugune taolise veekogu suhtes kehtiv jettide kasutamise keeld, mis tuleneb asjaolust, et selle veekogu kasutust ei ole rakendusaktiga kindlaks määratud, kujutab endast meedet, mis läheb kaugemale sellest, mis on keskkonnakaitse eesmärgi saavutamiseks vajalik. Mis puudutab viimaks küsimust, kas siseriiklike õigusnormide vastuvõtmise ja kasutamise lubamise otsuse vaheline ajavahemik – 11 kuud – on mõistlik tähtaeg, siis tuleb võtta arvesse asjaolu, et see otsus võeti vastu pärast kohalike omavalitsuste ja teiste huvitatud pooltega konsulteerimist.

(vt punktid 33, 36–40, resolutsiooni punkt 2)

3. Direktiivi 98/34, millega nähakse ette tehnilistest standarditest ja eeskirjadest teatamise kord, artikli 8 lõiget 1 tuleb tõlgendada nii, et komisjonile juba selle sätte esimese lõigu kohaselt edastatud tehniliste eeskirjade eelnõusse sisse viidud muudatused, mis võrreldes esitatud eelnõuga toovad kaasa üksnes asjassepuutuva toote kasutamise tingimuste leevendamise ja seega vähendavad tehniliste eeskirjade võimalikku mõju kaubavahetusele, ei kujuta endast eelnõusse tehtud olulisi muudatusi nimetatud sätte kolmanda lõigu tähenduses ning nendest ei pea komisjoni eelnevalt teavitama. Sellise eelneva teavitamise kohustuse puudumisel ei mõjuta tehnilistesse eeskirjadesse enne nende vastuvõtmist sisse viidud ebaolulistest muudatustest komisjoni eelnevalt teavitamata jätmine nende eeskirjade kohaldatavust.

(vt punkt 49, resolutsiooni punkt 3)